Ef tekið er mark á því hlutfalli eru „ Akureyringar " aðeins um 11 þúsund af þeim ríflega 18 þúsund sem eru það skv. þjóðskrá . Þeir sem hafa hvergi annars staðar búið eru enn færri eða um 5 þúsund talsins . Hér ætti a.m.k. þrennt að blasa við : a ) Að innfæddi Akureyringurinn Freymóður , getur ekki með nokkrum vitrænum eða skilvirkum hætti samsamað sig hinum 10.999 innfæddu Akureyringunum . b ) Ef Freymóður þessi getur ekki með skýrum hætti samsamað sig þessum 10.999 þá getur hann heldur ekki með vitrænum eða skilvirkum hætti gert greinarmun á sér og hinum 7.000 . c ) Ekkert sammæli er um að nauðsynlegt sé að vera fæddur á Akureyri til að teljast Akureyringur . Það er m.ö.o. útilokað að ætla sér að lifa lífinu , taka ákvarðanir , forgangsraða , ráða til starfa , eiga viðskipti við eða ekki viðskipti við o.s.frv. með hliðsjón af því hver er innfæddur og hver ekki . Auðvitað hef ég heyrt dæmi þess að fólk reyni að láta þennan greinarmun skipta máli í höfðinu á sér og færi það jafnvel í tal . Ég hef hins vegar aldrei skilið hvaða mismunandi eiginleika eða verðskuldun hann á að endurspegla . Enda er greinarmunurinn á á innfæddum Akureyringum og aðfluttum merkingarlaus nema í ættfræðileikfimi . Þeir sem ímynda sér að eitthvað sé byggjandi á þessum greinarmun eru líklega haldnir hugsanaskekkjunni sem kennd er við hóphugsun . Birtist m.a. í að stolt yfir því að tilheyra ákveðnum hópi kemur í veg fyrir skynsamlega íhugun . Meinið í þessu tilfelli er hins vegar afmörkun hópsins er að auki merkingarlaus . Hóphugsun er t.d. grundvöllur þjóðernishyggju , að ein þjóð sé annarri eða öðrum æðri . Staðalmyndir En ofansagt er því miður ekki eina heimskan í málinu . Kannski er stærsti vandinn sá að umræðan byggir á sleggjudómum og staðalmyndum . Staðalmyndir felast í að heimfæra á hóp ímynd sem ekki er fótur fyrir . Þær eru eitt grundvallaratriðið í mælskubrögðum og eitt af því fyrsta sem nemendur í gagnrýnni hugsun læra að uppræta . Staðalmynd 1 er svona : „ Aðkomumenn eru öðru vísi en innfæddir , annars flokks með einhverjum hætti ( og eiga þess vegna að njóta lakari og færri möguleika ekta bæjarbúar ) . " Staðalmynd 2 er svona : „ Akureyringar eru verr haldnir af staðalmynd 1 en gengur og gerist í öðrum bæjarfélögum á Íslandi " . Báðar þessar staðhæfingar eru innantómir og ósannaðir sleggjudómar . Það að umræðan er reist á svo veikum grunni vekur spurningar um hvort hún eigi yfir höfuð rétt á sér eða hvort hún sé einhvers virði ? Í raun er nákvæmlega engin munur á staðalmyndum 1 og 2 og þessari hér , sem er býsna útbreidd : „ Íbúar í 101 Reykjavík eru almennt lattelepjandi afætur sem þola ekki landsbyggðina . " Er hægt að reisa einhverja vitræna umræðu , t.d. um byggðamál , á þessum sleggjudómi ? Ég held við ættum að taka pólska Skotann sem var í viðtali í sjónvarpinu í síðustu viku okkur til fyrirmyndar . Hann sagði : „ I was not born in Scotland , but Scotland was born in me . " - eða „ Ég fæddist ekki í Skotlandi en Skotland fæddist í mér " .